門有車馬客
作者：虞世南
朝代：唐

paragraphs: 陳遵重交結，田蚡擅豪華。
曲臺臨上路，高軒抵狹斜。
赭汗千金馬，繡軸五香車。
白鶴隨飛蓋，朱鷺入鳴笳。
夏蓮開劒水，春桃發綬花。
高談辯飛兔，摛藻握靈蛇。
逢恩出毛羽，失路委泥沙。
曖曖風煙晚，路長歸騎遠。
日斜青瑣第，塵飛金谷苑。
危弦促柱奏巴渝，遺簪墮珥解羅襦。
如何守直道，翻使谷名愚。